Sklep U 1574/2003
Sodna praksa Upravnega sodišča, 2004-03-30

Če tožnik s tožbo ne izpodbija upravnega akta oziroma akta, ki bi bil upravna stvar, tudi začasna odredba, s katero bi se uredilo stanje glede na sporno pravno razmerje, ki ni upravna stvar, ni dopustna.

Predlog za izdajo začasne odredbe se zavrže.

Tožeča stranka je 17. 9. 2003 pri naslovnem sodišču vložila tožbo zoper toženo stranko Upravno enoto A. Sodišče je o tožbi odločilo s sklepom U 1574/2003 z dne 27. 1. 2004 in v 1. točki tožbo zavrglo, v 2. točki pa predlog tožnika za oprostitev plačila sodnih taks zavrnilo. Dne 22. 3. 2004 pa je tožnik vložil predlog za izdajo začasne odredbe, s katerim predlaga, da sodišče izda začasno odredbo, s katero se prepreči pozidava, zazidava, kakršnikoli drug gradbeni poseg v parcelo 530/1 k.o. B, oziroma pravni promet. Navaja, da se očitno na kmetijskem zemljišču pojavlja gradbeni material, meje parcele so se neverjetno skrčile, in ker se v neposredni soseščini že odstranjuje humus (kajpak za gradnjo objekta) in meje sporne parcele niso točno znane (kar je tudi nenavadno, nezakonito), se od sodišča zahteva, da izda odredbo po navedbi zahteve, obenem pa obvesti tudi gradbenega inšpektorja.

Sodišče je predlog za začasno odredbo zavrglo iz naslednjih razlogov:

Po 2. odstavku 69. člena Zakona o upravnem sporu (Uradni list RS, št. 50/97 in 70/00, v nadaljevanju: ZUS) lahko tožnik zahteva izdajo začasne odredbe tudi za začasno ureditev stanja glede na sporno pravno razmerje, če se ta ureditev, predvsem pri trajajočih pravnih razmerjih, verjetno izkaže za potrebno, da se odvrnejo hujše škodljive posledice ali grozeče nasilje. Sporno pravno razmerje pa mora biti neposredno povezano z aktom (oziroma z odločitvijo, ki je upravna stvar), ki se izpodbija v upravnem sporu. V upravnem sporu se namreč zagotavlja sodno varstvo pravic in pravnih razmerij proti odločitvam, ki so sprejete z upravnim aktom. Upravni akt je vsak dokončni posamični akt, s katerim državni organ, organ lokalne skupnosti oziroma nosilec javnega pooblastila odloči o pravici, obveznosti in pravni koristi posameznika ali pravne osebe oziroma druge osebe, ki je lahko stranka v upravnem postopku. V upravnem sporu tako lahko tožnik s tožbo izpodbija konkreten upravni akt. V obravnavani zadevi pa se sporno pravno razmerje, ki ga tožnik izpodbija s tožbo, nanaša na status tožnika v postopku sklenitve zakupne pogodbe za kmetijska zemljišča, ki jih v zakup oddaja Sklad kmetijskih zemljišč in gozdov. Kot je navedlo sodišče že v sklepu, pa spornega zapisnika, pogodb in postopka ponudbe ni šteti za akte, o katerih bi se odločalo v upravnem postopku in zato tudi ne morejo biti predmet presoje zakonitosti v upravnem sporu v sodnem postopku. Zakon o kmetijskih zemljiščih (Uradni list RS, št. 59/96) ne predvideva odobritve pravnih poslov v primerih dajanja zemljišč v zakup, ko so predmet zakupa nepremičnine, ki so v lasti Republike Slovenije ali občine, kot je v obravnavanem primeru, zato tudi dejanja v postopku niso upravna stvar. Glede na navedeno, ker torej tožnik s tožbo ne izpodbija upravnega akta oziroma akta, ki bi bil upravna stvar, torej ker za zahtevek tožnika v tožbi sodišče ni stvarno pristojno, tudi začasna odredba, s katero bi se uredilo stanje glede na sporno pravno razmerje, ki ni upravna stvar, ni dopustna, v smislu določb ZUS, zato jo je sodišče zavrglo.

Glede na navedeno je sodišče predlog za izdajo začasne odredbe zavrglo smiselno z uporabo določbe 3. točke 1. odstavka 34. člena ZUS.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.